CELEX: 32021D0786
Language: hu
Date: 2021-05-10 00:00:00
Title: A Tanács (EU) 2021/786 végrehajtási határozata (2021. május 10.) a 2003/96/EK irányelv 19. cikkével összhangban a Horvát Köztársaság részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről

2021.5.17.   
               
               
                  HU
               
               
                  Az Európai Unió Hivatalos Lapja
               
               
                  L 173/1
               
            
         A TANÁCS (EU) 2021/786 VÉGREHAJTÁSI HATÁROZATA
         (2021. május 10.)
         a 2003/96/EK irányelv 19. cikkével összhangban a Horvát Köztársaság részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
         tekintettel az Európai Bizottság javaslatára,
         mivel:
         
                     (1)
                  
                  
                     Horvátország a 2014/921/EU tanácsi végrehajtási határozat (2) alapján engedélyt kapott arra, hogy a 2003/96/EK irányelv 19. cikkével összhangban 2020. december 19-ig adómentességet (a továbbiakban: az adómentesség) alkalmazzon a humanitárius aknamentesítésére szolgáló gépek üzemeltetéséhez felhasznált gázolajra.
                  
               
                     (2)
                  
                  
                     Horvátország 2020. szeptember 18-án engedélyt kért arra, hogy a 2020. december 20-tól 2026. december 19-ig tartó időszakban továbbra is alkalmazhassa az adómentességet. A Bizottság kérésére Horvátország 2020. október 13-án és november 6-án a kérelmét alátámasztó további információt nyújtott be.
                  
               
                     (3)
                  
                  
                     A továbbra is alkalmazni tervezett adómentességgel Horvátország fel kívánja gyorsítani a még nem aknamentesített területek megtisztítását a különböző horvát régiókban. Az adómentességnek ezáltal azonnali pozitív hatásai lennének az emberi életre és egészségre az említett régiókban.
                  
               
                     (4)
                  
                  
                     Az adómentességnek a kifejezetten az elaknásított területek megtisztítására kifejlesztett és megépített, engedélyezett gépekre kell korlátozódnia.
                  
               
                     (5)
                  
                  
                     Az adómentességnek a Horvátország területén található elaknásított területekre kell korlátozódnia.
                  
               
                     (6)
                  
                  
                     Az adómentességet a horvátországi humanitárius aknamentesítésben részt vevő összes gazdasági szereplőre alkalmazni kell, így az egyik részt vevő gazdasági szereplőt sem részesíti gazdasági előnyben.
                  
               
                     (7)
                  
                  
                     Következésképpen az adómentesség mind a belső piac megfelelő működésének, mind a tisztességes verseny biztosításának szempontjából elfogadható, és összeegyeztethető az Unió egészségügyi, környezetvédelmi, energiaügyi és közlekedési szakpolitikájával.
                  
               
                     (8)
                  
                  
                     A 2003/96/EK irányelv 19. cikkének (1) bekezdése alapján megadott valamennyi engedély szigorúan korlátozott időre szól. Annak érdekében, hogy az érintett gazdasági szereplők megfelelő mértékű jogbiztonságot élvezhessenek, és elegendő idejük legyen az elaknásított területek megtisztításának befejezésére, indokolt az engedélyt hat évre megadni.
                  
               
                     (9)
                  
                  
                     Az aknamentesítési műveletekben részt vevő gazdasági szereplők jogbiztonsága, valamint az alkalmazandó adókulcs változásaiból eredő adminisztratív terhek esetleges növekedésének megelőzése érdekében Horvátország számára lehetővé kell tenni, hogy megszakítás nélkül alkalmazhassa az adómentességet. A kért engedélyt ezért 2020. december 20-i hatállyal meg kell adni annak érdekében, hogy Horvátország az adómentességet a 2014/921/EU végrehajtási határozat szerinti korábbi intézkedéseket követően megszakítás nélkül alkalmazni tudja.
                  
               
                     (10)
                  
                  
                     Ez a határozat nem érinti az állami támogatásokra vonatkozó uniós szabályok alkalmazását,
                  
               ELFOGADTA EZT A HATÁROZATOT:
         
            1. cikk
            Horvátország engedélyt kap arra, hogy a területének humanitárius aknamentesítésére szolgáló gépek üzemeltetéséhez felhasznált gázolaj esetében adómentességet alkalmazzon. Az adómentesség a kifejezetten az elaknásított területek megtisztítására kifejlesztett és megépített, engedélyezett gépekre korlátozódik.
         
         
            2. cikk
            Ezt a határozatot 2020. december 20-tól 2026. december 19-ig kell alkalmazni.
            Amennyiben azonban a Tanács az Szerződés 113. cikke vagy bármely egyéb releváns rendelkezése alapján eljárva a humanitárius aknamentesítés vonatkozásában adókedvezményekkel kapcsolatos általános szabályokat állapít meg, e határozatot az említett általános szabályok alkalmazásának kezdőnapjáig kell alkalmazni.
         
         
            3. cikk
            Ennek a határozatnak a Horvát Köztársaság a címzettje.
         
         
            Kelt Brüsszelben, 2021. május 10-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  HL L 283., 2003.10.31., 51. o.
         
         
            (2)  A Tanács 2014/921/EU végrehajtási határozata (2014. december 16.) a 2003/96/EK irányelv 19. cikkével összhangban Horvátország részére a humanitárius aknamentesítésre szolgáló gépek üzemeltetéséhez felhasznált gázolajra vonatkozó adómentesség alkalmazásának engedélyezéséről (HL L 363., 2014.12.18., 150. o.).